奉謝芸居清供之招
作者：周端臣
朝代：宋

paragraphs: 生平愧彼蒼，得飽非耘種。
自揆蔑寸長，居然叨薄俸。
朅來桂玉地，幸了藜藿奉。
日昨訪芸居，見我如伯仲。
劇談闢幽荒，妙論洗沉痛。
呼童張樽罍，芳醪啟春甕。
乃約屏羶葷，初筵俱清供。
珠櫻映翠莢，光色交浮動。
佳境喜漸入，愷之未癡惷。
屬厭薦春萌，雋永咀秋葑。
黄獨忽登俎，味借蜂蜜重。
翻憐少陵翁，山雪入吟諷。
早韭晚菘輩，吾家所售用。
列品不自珍，而與朋友共。
琱盤放手空，適口頗恣縱。
日暮雨催返，虛窗結清夢。
寄語五侯鯖，從茲勿勞送。